钦定古今图书集成/理学汇编/文学典/第036卷 > 张缅
## 钦定古今图书集成/理学汇编/文学典/第036卷 > 张缅

按《梁书》本传，“缅字元长，车骑将军弘策子也。年数岁，
外祖中山刘仲德异之，尝曰：‘此儿非常器，为张氏宝
也’。齐永元末，义师起，弘策从高祖入代，留缅襄阳，年
始十岁。每闻军有胜负，忧喜形于颜色。天监元年，弘
策任卫尉卿，为妖贼所害。缅痛父之酷丧过于礼，高
祖遣戒喻之。服阕，袭洮阳县侯，召补国子生，起家秘”
书郎，出为淮南太守，时年十八。高祖疑其年少，未闲
吏事，乃遣主书封取郡曹文案，见其断决允惬，甚称
赏之。还除太子舍人、云麾外兵参军。缅少勤学，自课
读书，手不辍卷，尤明后汉及晋代众家。客有执卷质
缅者，随问便对，略无遗失。殿中郎缺，高祖谓徐勉曰：
“此曹旧用文学，且居鹓行之首，宜详择其人，勉举缅
充选。”顷之，出为武陵太守，还拜太子洗马、中舍人。缅
母刘氏，以父没家贫，葬礼有阙，遂终身不居正室，不
随子入官府。缅在郡所得禄俸不敢用，乃至妻子不
易衣裳。及还都，并供其母赈赡亲属，虽累载所畜，一
朝随尽，缅私室常閴然如贫素者。累迁北中郎谘议
参军，宁远长史。出为豫章内史。缅为政任恩惠，不设
钩距，吏人化其德，亦不敢欺，故老咸云：“数十年未之
有也。”大通元年，征为司徒左长史，以疾不拜，改为太
子中庶子，领羽林监。俄迁御史中丞。坐收捕人与外
国使斗，左降黄门郎，兼领先职。俄复为真。缅居宪司，
推绳无所顾望，号为劲直。高祖乃遣画工图其形于
台省，以励当官。中大通三年，迁侍中，未拜，卒，时年四
十二。诏赠侍中，加贞威将军，侯如故。赙钱五万，布五
十匹。高祖举哀，昭明太子亦往临哭。与缅弟缵书曰：
“贤兄学业该通，莅事明敏，虽倚相之读坟典，郄縠之
敦《诗》《书》，惟今望古，蔑以斯过。自列宫朝，二纪将及，义
惟僚属，情实亲友。文筵讲席，朝游夕宴，何曾不同兹
胜赏，共此言寄，如何长谢，奄然不追。且年甫强仕，方
申才力，摧苗落颖，弥可伤惋。念天伦素睦，一旦相失，
如何可言！”言及增哽，揽笔无次。缅性爱坟籍，聚书至
万馀卷，抄《后汉》《晋书》众家异同，为《后汉纪》四十卷，《晋
抄》三十卷，又抄《江左集》未及成，文集五卷。子傅嗣。